**Metodiskais materiāls**

**bērnu nometnes organizētājam, vadītājam un darbiniekam bērnu labāko interešu ievērošanas nodrošināšanai**

*Valentīna Gorbunova*

Valsts bērnu tiesību aizsardzības inspekcijas

Bāriņtiesu un audžuģimeņu departamenta direktore

Rīga, 2021.gads

1. **Kas ir vardarbība pret bērnu?**

Termins – **vardarbība** – skaidrots Bērnu tiesību aizsardzības likumā, nosakot, ka vardarbība ir visu veidu fiziska vai emocionāla cietsirdība, seksuāla vardarbība, pamešana novārtā vai cita veida izturēšanās, kas apdraud vai var apdraudēt bērna veselību, dzīvību, attīstību vai pašcieņu (1.panta 9.1 apakšpunkts).

Saskaņā ar Bērnu tiesību aizsardzības likumā noteikto tiek izdalīti vairāki vardarbības pret bērnu veidi, tas ir:

* **seksuāla vardarbība** — bērna iesaistīšana seksuālās darbībās, ko bērns nesaprot vai kam nevar dot apzinātu piekrišanu (1.panta 10.apakšpunkts);
* **fiziska vardarbība** — bērna veselībai vai dzīvībai bīstams apzināts spēka pielietojums saskarsmē ar bērnu vai apzināta bērna pakļaušana kaitīgu faktoru, tai skaitā tabakas dūmu, iedarbībai (1.panta 11.apakšpunkts);
* **emocionāla vardarbība** — bērna pašcieņas aizskaršana vai psiholoģiska ietekmēšana (draudot viņam, lamājot, pazemojot viņu, bērna klātbūtnē vardarbīgi izturoties pret viņa tuvinieku vai citādi kaitējot viņa emocionālajai attīstībai) (1.panta 12.apakšpunkts);
* **nolaidība** —bērna aprūpes un uzraudzības pienākumu nepildīšana vai pavirša, nevērīga pildīšana (1.panta 13.1.apakšpunkts);
* **pamešana novārtā** — ilgstoša vai sistemātiska nolaidība pret bērnu, kas kaitē vai var kaitēt bērna attīstībai, vai rada bērnam fiziskas vai psihoemocionālas ciešanas ( 1.panta 13.2.apakšpunkts);
* **bērna aprūpes pienākumu nepildīšana** — bērna fizisko, emocionālo, sociālo vajadzību, veselības aprūpes un izglītības nenodrošināšana, kā arī bērna vecumam neatbilstoša aprūpe, kas ilgtermiņā apdraud bērna veselību un attīstību (1.panta 13.3.apakšpunkts).

Gan starptautiska līmeņa, gan nacionāla līmeņa normatīvajos aktos noteikts, ka bērns ir aizsargājams no vardarbības.

Pret bērnu nedrīkst izturēties cietsirdīgi, nedrīkst viņu mocīt un fiziski sodīt, aizskart viņa cieņu un godu (Bērnu tiesību aizsardzības likuma 9.panta otrā daļa).

Dalībvalstis veic visus attiecīgos likumdošanas, administratīvos, sociālos un izglītošanas pasākumus, lai ikvienu bērnu aizsargātu pret fizisku vai psiholoģisku vardarbību, miesas bojājumiem vai nežēlīgu, nevērīgu vai nolaidīgu izturēšanos, sliktu izturēšanos vai ekspluatāciju, tostarp pret seksuālu vardarbību, kamēr viņš ir vecāku, aizbildņu vai jebkuras citas par bērnu atbildīgas personas aprūpē (Apvienoto Nāciju Organizācijas Bērnu tiesību konvencijas 19.panta pirmā daļa).

Par vardarbību pret bērnu, par bērna pamudināšanu vai piespiešanu piedalīties seksuālās darbībās, par bērna izmantošanu vai iesaistīšanu prostitūcijā vainīgās personas saucamas pie likumā noteiktās atbildības (Bērnu tiesību aizsardzības likuma 51.panta pirmā daļa).

1. **Vardarbība pret bērnu nometnē**

Ņemot vērā, ka bērnu nometnē vienkopus satiekas bērni, kuriem katram ir sava pieredze, kas saistīta ar bērna audzināšanu ģimenē, tāpat bērni mēdz būt atšķirīgi gan pēc rakstura, interesēm, gan veselības stāvokļa, nevar izslēgt, ka starp bērniem radīsies konflikti, tajā skaitā ar vardarbīgu to risināšanas veidu.

|  |
| --- |
| **Svarīgi !!!**  Bērni nometnē uzturas vairākas dienas un to laikā izveido attiecības ar nometnes darbiniekiem, pastāv iespēja, ka bērni nometnes darbiniekos saskatīs uzticības personu un dalīsies personīgos pārdzīvojumos, tajā skaitā ar piedzīvoto vardarbību gan bērnu nometnē, gan ārpus tās, piemēram, ģimenē, izglītības iestādē u.c.  Vienlaikus jāatceras, ka atsevišķos gadījumos, iespējams, bērns pats nesniegs nekādu informāciju par piedzīvoto vardarbību, taču par to var liecināt acīmredzamas pazīmes – piemēram, hematomas u.c. bojājumi uz bērna ķermeņa. |

Tāpat mēdz būt situācijas, kad robežas darbā ar bērniem pārkāpj nometnes darbinieki, izturoties pret bērniem vardarbīgi un līdz ar to prettiesiski.

Turpmāk tiks apskatīts katrs no iepriekš minētajiem gadījumiem un nometnes organizētāja, vadītāja un darbinieku nepieciešamā rīcība situācijas risināšanai.

**Būtiski atcerēties, ka**:

saskaņā ar Ministru kabineta 2009.gada 1.septembra noteikumu Nr.981 “Bērnu nometņu organizēšanas un darbības kārtība” 7.punktā un 10.9.apakšpunktā noteikto nometnes organizētājs ir atbildīgs par nometnes organizēšanu un darbību;

vienlaikus nometnes darbības laikā nodrošina dalībnieku drošību saskaņā ar Bērnu tiesību aizsardzības likuma 72.panta pirmajā daļā noteikto, ka bērnu aprūpes, izglītības, veselības aprūpes un citās tādās iestādēs, kurās uzturas bērni, šo iestāžu vadītāji un darbinieki, bērnu pasākumu un tādu pasākumu organizatori, kuros piedalās bērni, personas, kuras minētajās iestādēs un pasākumos veic brīvprātīgo darbu vai saskaņā ar šīm iestādēm noslēgto vienošanos sniedz pakalpojumu, ir atbildīgas par bērna veselības un dzīvības aizsardzību, par to, lai bērns būtu drošībā, lai viņam tiktu sniegti kvalificēti pakalpojumi un ievērotas citas viņa tiesības;

attiecībā uz nometnes vadītāja atbildību papildus noteikts, ka nometnes vadītājs nodrošina dalībnieku drošību, veselības un dzīvības aizsardzību, kā arī dalībnieku tiesību un interešu ievērošanu (Ministru kabineta 2009.gada 1.septembra noteikumu Nr.981 “Bērnu nometņu organizēšanas un darbības kārtība” 12.4. un 12.5.apakšpunkts).

Ņemot vērā minēto, nometnes organizētājs, nometnes vadītājs un darbinieki ir atbildīgi, lai bērni nometnes darbības laikā būtu drošībā un situācijā, kad kāda bērna drošība ir apdraudēta, tā nekavējoties tiktu risināta.

|  |
| --- |
| **Svarīgi !!!**  Pirms nometnes darbības sākuma nometnes vadītājam un darbiniekiem pārrunāt rīcību vardarbības pret bērnu gadījumā, kā arī aktualizēt vardarbības pret bērnu pazīmes, lai tās tiktu pamanītas un sekotu atbilstoša rīcība. Izglītojoši materiāli par to, kā atpazīt vardarbību pret bērnu, pieejami arī interneta vietnēs, piemēram, Valsts bērnu tiesību aizsardzības inspekcijas mājas lapā - http://www.bti.gov.lv/lat/uzticibas\_talrunis/?doc=717 |

**2.1.Vardarbība pret bērnu nometnē starp vienaudžiem**

Kā jau iepriekš tika norādīts, bērnu nometnē vienkopus satiekas dažāda rakstura bērni, kuriem katram ir sava pieredze un citas individuālās īpatnības, līdz ar to nevar izslēgt, ka starp bērniem radīsies konflikti, tajā skaitā ar vardarbīgu to risināšanas veidu. Mēdz būt situācijas, kad bērni viens otru apsaukā aizskarošos vārdos, aizskar fiziski, piemēram, sitot, grūstot, kniebjot, tāpat arī ķircina, piemēram, slēpjot cita bērna personīgās mantas, bojājot tās. Vienlaikus mēdz būt situācijas, kad bērnam ir novērojama seksualizēta uzvedība, piemēram, bērns atkailina dzimumorgānus, aiztiek citu bērnu dzimumorgānus.

Kā nosaka Ministru kabineta 2009.gada 1.septembra noteikumi Nr.981 “Bērnu nometņu organizēšanas un darbības kārtība”, jau pirms nometnes darbības uzsākšanas organizētājam ir jānodrošina nometnes iekšējās kārtības noteikumu izstrāde. Minētajos noteikumos norāda dalībnieku tiesības, pienākumus, atbildību un citus būtiskus jautājumus, kas jāievēro nometnes dalībniekiem, atrodoties nometnē (8.4.apakšpunkts).

Prakse liecina, ka bērnu savstarpējo attiecību problēmas var būt viens no būtiskākajiem problēmjautājumiem, ar kuriem nākas saskarties nometnes vadītājam un darbiniekiem nometnes darbības laikā, **līdz ar to, izstrādājot nometnes iekšējās kārtības noteikumus, ir būtiski:**

dalībnieku pienākumos iekļaut nepieciešamību ievērot sabiedrībā pieņemtos uzvedības noteikumus un ar cieņu izturēties pret citiem nometnes dalībniekiem, vadītāju un darbiniekiem, saskarsmē neizmantojot vardarbīgas, cietsirdīgas metodes;

noteikt bērna rīcību, ja viņš kādas personas darbībā saskata draudus savai vai citu personu drošībai.

noteikt kārtību, kā tiek izskatīti gadījumi un kāda atbildība tiek piemērota, ja bērns nometnes iekšējās kārtības noteikumus pārkāpis.

Tādējādi bērni būs informēti par savas rīcības sagaidāmajām sekām, kā arī izstrādātā kārtība būs pamats nometnes vadītājam un darbiniekiem rīkoties konsekventi gadījumos, kad bērns nometnes iekšējās kārtības noteikumus pārkāpis.

|  |
| --- |
| **Svarīgi !!!**  Saskaņā ar Ministru kabineta 2009.gada 1.septembra noteikumu Nr.981 “Bērnu nometņu organizēšanas un darbības kārtība” 12.2. un 12.3.apakšpunktā noteikto **nometnes vadītājs**:  pirms nometnes darbības uzsākšanas iepazīstina darbiniekus ar darba kārtības noteikumiem, iekšējās kārtības noteikumiem un drošības noteikumiem (tai skaitā darba drošības un ugunsdrošības noteikumiem), veicot par to ierakstu nometnes žurnālā,   iepazīstina dalībniekus ar iekšējās kārtības noteikumiem un drošības noteikumiem (tai skaitā darba drošības un ugunsdrošības noteikumiem),  veic par to ierakstu nometnes žurnālā,  ir atbildīgs par minēto noteikumu ievērošanu. |

Kādas sekas paredzēt bērna rīcībai gadījumā, ja viņš pārkāpis nometnes iekšējās kārtības noteikumus?

* Paskaidrojuma rakstīšana;
* Pārrunas ar nometnes vadītāju;
* Rakstveida vienošanās (apņemšanās) ar nometnes vadītāju par tālāko uzvedību nometnes darbības laikā;
* Bērna vecāku/ likumisko pārstāvju uzaicināšana uz pārrunām klātienē;
* Brīdinājums par bērna atskaitīšanu no nometnes;
* Bērna atskaitīšana no nometnes.

Iepriekš minētais norādīts *kā piemēri* rīcībai gadījumos, kad bērns pārkāpis nometnes iekšējās kārtības noteikumus – atkarībā no nometnes specifikas var tikt piemērotas arī citas sekas, tomēr jāatceras, ka pret bērnu nedrīkst izturēties cietsirdīgi, nedrīkst viņu mocīt un fiziski sodīt, kā arī piemērojamās sekas nedrīkst aizskart viņa cieņu un godu, būt pretējas bērna labāko interešu kritērijiem (Bērnu tiesību aizsardzības likuma 6.panta 2.1.daļa).

Papildus nepieciešams noteikt, kurš no nometnes darbiniekiem veic minētās darbības, piemēram:

kurš pieprasa bērnam paskaidrojumu,

kurš ir tiesīgs bērnam izteikt brīdinājumu par atskaitīšanu no nometnes, lai izvairītos no situācijām, ka par vienu un to pašu pārkāpumu bērns raksta paskaidrojumu gan audzinātājam, gan nometnes vadītājam vai saņem divus brīdinājumus.

|  |
| --- |
| **Svarīgi !!!**  Vienlaikus jāatceras, ka par katru bērna pārkāpumu nepieciešams informēt arī bērna vecākus/ likumiskos pārstāvjus, tajā skaitā par bērnam izteiktajiem brīdinājumiem. |

Izskatot bērna veiktos nometnes iekšējās kārtības noteikumu pārkāpumus, **būtiski rīkoties secīgi, vienlīdzīgi un samērīgi**, piemēram, noskaidrot arī citu situācijā iesaistīto bērnu un darbinieku viedokli, lai varētu taisnīgi izvērtēt pārkāpuma apstākļus. Nebūtu samērīgi, ja bērns pēc tam, kad vienu reizi pārkāpis noteikumus, apsaukājot citu dalībnieku, tiktu atskaitīts no nometnes. Prioritāri darbā ar bērniem ir veikt audzinoša rakstura pārrunas, lai bērns izprot savu neatbilstošo rīcību un turpmāk to nepieļauj. Uzklausot bērna/bērnu viedokli par notikušo konfliktu, būs vieglāk izprast arī konflikta cēloni, iespējams, konflikti rodas starp diviem bērniem, kuri nometnes laikā dzīvo vienā istabā, taču raksturā ir ļoti atšķirīgi. Minētajā gadījumā risinājums var būt istabas biedru maiņa.

Ministru kabineta 2009.gada 1.septembra noteikumi Nr.981 “Bērnu nometņu organizēšanas un darbības kārtība” paredz arī, ka:

pirms nometnes darbības uzsākšanas organizētājs slēdz rakstisku līgumu ar dalībnieka likumisko pārstāvi par dalībnieka (tai skaitā ārvalstnieka) uzņemšanu nometnē;

Līgumā nosaka dalībnieka, likumiskā pārstāvja un organizētāja tiesības un pienākumus;

pirms nometnes darbības uzsākšanas organizētājs iepazīstina dalībnieka likumisko pārstāvi ar nometnes iekšējās kārtības noteikumiem (8.8. un 8.9.apakšpunkts). Tādējādi, iekļaujot līgumā un nometnes iekšējās kārtības noteikumos, kādas sekas var sagaidīt, ja bērns neievēro noteikumus, gan bērns, gan bērna vecāki/ likumiskie pārstāvji būs informēti par to un nebūs pamata iebildumiem, ja, piemēram, par sistemātisku un/vai rupju noteikumu pārkāpšanu bērns tiks no nometnes atskaitīts.

|  |
| --- |
| **Svarīgi !!!**  Nav pieļaujama situācija, ka bērns tiek atskaitīts no nometnes, bērna vecākiem/ likumiskajiem pārstāvjiem to nezinot. Situācijā, ja pieņemts lēmums par bērna dalības nometnē pārtraukšanu, bērna vecākiem/ likumiskajiem pārstāvjiem jālūdz ierasties nometnē, gan lai dokumentāli nostiprinātu dalības pārtraukšanas faktu, gan lai bērns tiktu droši nogādāts mājās.  Ņemot vērā, ka bērna dalība nometnē bieži vien ir maksas pakalpojums, būtu nepieciešams līgumā paredzēt finansiālās sekas, ja bērna dalība nometnē tiek pārtraukta, kā arī strīdu starp nometnes organizētāju un bērna likumiskajiem pārstāvjiem izšķiršanas kārtību. |

**Attiecībā uz bērna atbildību**, kas noteikta normatīvajos aktos:

pie administratīvās atbildības ir saucama fiziskā persona, kura līdz administratīvā pārkāpuma izdarīšanas brīdim sasniegusi 14 gadu vecumu (Administratīvās atbildības likuma 6.panta pirmā daļa);

nepilngadīgajiem vecumā no 14 līdz 18 gadiem par administratīvajiem pārkāpumiem piemēro audzinoša rakstura piespiedu līdzekļus. Administratīvo sodu nepilngadīgajam vecumā no 14 līdz 18 gadiem piemēro, ja audzinoša rakstura piespiedu līdzekļa piemērošana konkrētajā gadījumā nav lietderīga (Administratīvās atbildības likuma 6.panta otrā daļa).

pie kriminālatbildības saucama fiziskā persona, kas līdz noziedzīga nodarījuma izdarīšanas dienai sasniegusi 14 gadu vecumu (Krimināllikuma 11.pants). Pilngadību nesasniegušās personas tiesa var atbrīvot no soda šajā likumā paredzētajos gadījumos, nosakot audzinoša rakstura piespiedu līdzekļus (Krimināllikuma 59.panta otrā daļa).

Situācijā, ja bērns veicis pārkāpumu, par kuru paredzēta administratīvā vai kriminālā atbildība, informācija nododama pašvaldības vai Valsts policijai, vienlaikus informējot bērna vecākus/ likumiskos pārstāvjus. Līdzīgi kā iepriekš attiecībā uz sagaidāmajām sekām bērnam par nometnes iekšējās kārtības noteikumu pārkāpšanu tika norādīts, ka nepieciešams noteikt, kurš no nometnes darbiniekiem pieprasa paskaidrojumu, ir tiesīgs izteikt brīdinājumu utt., tāpat arī nepieciešams noteikt, kurš vajadzības gadījumā informē pašvaldības vai Valsts policiju un bērna vecākus/ likumiskos pārstāvjus. Saskaņā ar Ministru kabineta 2009.gada 1.septembra noteikumu Nr.981 “Bērnu nometņu organizēšanas un darbības kārtība” 12.9.apakšpunktu nometnes vadītājs nekavējoties informē organizētāju, likumiskos pārstāvjus un atbildīgās institūcijas, ja ir apdraudēta dalībnieka drošība, veselība vai dzīvība. No minētā izriet, ka par katru bērna apdraudējumu, ko bērns veic pats vai pret viņu vērš kāds cits, nometnes darbiniekiem jāinformē nometnes vadītājs, kas informāciju tālāk nodod nometnes organizētājam, bērna vecākiem/ likumiskajiem pārstāvjiem un atbildīgajām institūcijām.

Papildus visos gadījumos jāvērtē, vai situācijā iesaistītajiem bērniem nav nepieciešama nekavējoša medicīniskā vai cita veida palīdzība.

|  |
| --- |
| **Svarīgi !!!**  Jau nometnes darbības sākumposmā informēt bērnus, ka problēmsituāciju gadījumos viņiem nekavējoties jāvēršas pēc palīdzības pie nometnes darbiniekiem. Pat tad, ja bērni nevēršas pēc palīdzības, bet nometnes vadītājam vai darbiniekiem ir aizdomas par iespējamiem konfliktiem starp bērniem, noteikti veicamas individuālas pārrunas ar bērniem vai bērnu anketēšana (tajā skaitā iespējama anonīma anketēšana), lai noskaidrotu situāciju un iesaistītos tās risināšanā. |

**2.2. Nometnes darbinieka vardarbība pret bērnu nometnē**

**2.2.1 Nometnes darbinieka fiziska vai emocionāla vardarbība pret bērnu nometnē**

Nometnes darbinieka vardarbība pret bērnu nometnē, piemēram, var izpausties kā sišana bērnam pa dažādām ķermeņa vietām vai ar konkrētiem priekšmetiem, bērna purināšana, bērna raušana aiz auss, bērna apsaukāšana, ņirgāšanās par bērnu u.c.

Par vardarbību pret bērnu personu var saukt pie administratīvās atbildības, to nosaka Bērnu tiesību aizsardzības likuma 81.pants – par pamešanu novārtā, fizisku vai emocionālu vardarbību pret bērnu piemēro brīdinājumu vai naudas sodu līdz simt četrdesmit naudas soda vienībām.

Viens soda naudas vienība – 5 eur.

Bērnu tiesību aizsardzības likuma 88.pants nosaka arī atbildīgās institūcijas, kas var izskatīt administratīvā pārkāpuma lietu par vardarbību pret bērnu:

gadījumā, ja konstatēta pamešana novārtā, fiziska vai emocionāla vardarbība pret bērnu (Bērnu tiesību aizsardzības likuma 81.pants), ko izdarījušas valsts un pašvaldību institūciju amatpersonas vai darbinieki, administratīvā pārkāpuma procesu veic Valsts bērnu tiesību aizsardzības inspekcija;

par pārkāpumiem, ko izdarījušas personas, kas nav valsts un pašvaldību institūciju amatpersonas vai darbinieki, līdz administratīvā pārkāpuma lietas izskatīšanai veic Valsts policija vai pašvaldības policija. Administratīvā pārkāpuma lietu izskata pašvaldības administratīvā komisija vai apakškomisija.

Kā rīkoties nometnes **darbiniekam**, ja novērots vai saņemta informācija, ka kāds cits nometnes darbinieks pret bērnu izturējies fiziski vai emocionāli vardarbīgi?

* Ja nepieciešams, nekavējoties organizēt cietušajam bērnam medicīnisko vai cita veida palīdzību;
* Par notikušo nekavējoties informēt nometnes vadītāju (ja novērots vai saņemta informācija, ka nometnes vadītājs pret bērnu izturējies fiziski vai emocionāli vardarbīgi, par notikušo nekavējoties informēt nometnes organizētāju, savukārt, ja nometnes vadītājs un organizētājs ir viena un tā pati persona – nekavējoties informēt atbildīgās institūcijas, kas var izskatīt administratīvā pārkāpuma lietu, kā arī bērna vecākus/likumiskos pārstāvjus).

Kā rīkoties nometnes **vadītājam**, ja novērots vai saņemta informācija, ka nometnes darbinieks pret bērnu izturējies fiziski vai emocionāli vardarbīgi?

* Ja nepieciešams (un ja palīdzība vēl nav sniegta), nekavējoties organizēt cietušajam bērnam medicīnisko vai cita veida palīdzību;
* Veikt pārrunas, kuru saturu rakstveidā fiksēt, vai pieprasīt rakstveida paskaidrojumu no, iespējams, cietušā bērna par notikušo;
* Veikt pārrunas, kuru saturu rakstveidā fiksēt, vai pieprasīt rakstveida paskaidrojumu no darbinieka par notikušo;
* Veikt pārrunas, kuru saturu rakstveidā fiksēt, vai pieprasīt rakstveida paskaidrojumu no situācijas iespējamajiem lieciniekiem – citiem darbiniekiem un bērniem par notikušo;
* Situācijā, ja saņemtā informācija liecina, ka darbinieks, iespējams, izturējies pret bērnu fiziski vai emocionāli vardarbīgi, informēt atbildīgās institūcijas, tas ir, ja nometnes organizētājs ir valsts vai pašvaldības institūcija – Valsts bērnu tiesību aizsardzības inspekciju, ja nometnes organizētājs ir fiziska persona vai juridiska persona, kas nav valsts vai pašvaldības institūcija, – Valsts policiju. Klāt pievienot sarunu protokolu, paskaidrojumu kopijas (ja tas ir iespējams, pretējā gadījumā tos būs nepieciešams uzrādīt, kad atbildīgās institūcijas uzsāks izskatīt lietu);
* Papildus nometnes vadītājam par radušos situāciju jāinformē nometnes organizētājs, kā arī iesaistīto bērnu vecāki/ likumiskie pārstāvji.

|  |
| --- |
| **Svarīgi !!!**  Nometnes vadītājs vai organizētājs nav tiesīgs piemērot darbiniekam atbildību (piemēram, tikai disciplināro atbildību) par fizisku vai emocionālu vardarbību pret bērnu, jo par minēto paredzēta administratīvā atbildība. |

Kā rīkoties nometnes **organizētājam**, ja novērots vai saņemta informācija, ka nometnes vadītājs vai darbinieks pret bērnu izturējies fiziski vai emocionāli vardarbīgi?

Bērnu tiesību aizsardzības likuma 72.panta septītā daļa nosaka, ja ir pamatotas aizdomas vai iestādes vadītāja, darba devēja vai pasākuma organizatora rīcībā ir informācija par to, ka šā panta piektajā daļā minētās personas pieļāvušas bērna tiesību pārkāpumus vai pret tām uzsākts kriminālprocess par noziedzīgu nodarījumu, kas minēts šā panta piektajā un sestajā daļā, vai uzsākta administratīvā pārkāpuma lietvedība par šā panta sestajā daļā minētajiem administratīvajiem pārkāpumiem, iestādes vadītājs, darba devējs vai pasākuma organizators nodrošina, ka attiecīgie darbinieki tiek atstādināti no amata (no pienākumu pildīšanas) līdz lietas apstākļu noskaidrošanai un izvērtēšanai vai līdz galīgā nolēmuma pieņemšanai kriminālprocesā.

Minētais norāda uz nepieciešamību atstādināt darbinieku vai nometnes vadītāju no amata (no pienākumu pildīšanas) līdz lietas apstākļu noskaidrošanai un izvērtēšanai.

Papildus iepriekš minētajam, ja nometnes organizētājs novērojis vai saņēmis informāciju par nometnes vadītāja iespējamu fizisku vai emocionālu vardarbību pret bērnu, nepieciešams rīkoties secīgi, kā tas norādīts sadaļā “Kā rīkoties nometnes vadītājam, ja novērots vai saņemta informācija, ka nometnes darbinieks pret bērnu izturējies fiziski vai emocionāli vardarbīgi?”, tikai ar mērķi noskaidrot iespējamo nometnes vadītāja vardarbīgo rīcību pret bērnu.

Jāatceras, ka praksē var būt gadījumi, kad darbinieka nodarījums bērnam ir smagāks par Bērnu tiesību aizsardzības likuma 81.panta noteikto pārkāpumu, piemēram, spēcīgs sitiens bērnam pa galvu, kā rezultātā iestājies smadzeņu satricinājums, bērna raušana un vilkšana aiz matiem, kā rezultātā daļa matu bērnam ir izrauti. Minētajos gadījumos nevis ar nometnes organizēšanu un norisi saistīto nometnes darbinieku, bet gan atbildīgo institūciju pienākums ir izvērtēt, vai darbinieku var saukt pie administratīvās atbildības vai pie kriminālatbildības Krimināllikuma 174.panta kontekstā par cietsirdību un vardarbību pret nepilngadīgo.

|  |
| --- |
| **Svarīgi !!!**  Nometnes vadītāja (vai atsevišķos gadījumos – organizētāja) pienākums ir informēt par darbinieka vardarbību pret bērnu Valsts bērnu tiesību aizsardzības inspekciju vai Valsts policiju, savukārt izvērtēt konkrēto pārkāpumu, un nepieciešamības gadījumā pārsūtīt lietu pēc piekritības ir atbildīgo institūciju kompetencē.  Saskaņā ar Bērnu tiesību aizsardzības likuma 1.panta 11.apakšpunktā noteikto fiziska vardarbība ir bērna veselībai vai dzīvībai bīstams apzināts spēka pielietojums saskarsmē ar bērnu vai apzināta bērna pakļaušana kaitīgu faktoru, tai skaitā tabakas dūmu, iedarbībai. Līdz ar to arī darbinieka smēķēšana bērna klātbūtnē vērtējama kā fiziska vardarbība pret bērnu un ir prettiesiska. |

**2.2.2. Nometnes darbinieka seksuāla vardarbība pret bērnu nometnē**

Par seksuālu vardarbību pret bērnu atbildība noteikta Krimināllikuma XVI nodaļā “Noziedzīgi nodarījumi pret tikumību un dzimumneaizskaramību”, ietverot gan atbildību par izvarošanu, seksuālu vardarbību, seksuāla rakstura darbībām ar personu, kura nav sasniegusi 16 gadu vecumu, pavešanu netiklībā, pamudināšanu iesaistīties seksuālās darbībās u.c.

Kā rīkoties nometnes **darbiniekam**, ja novērots vai saņemta informācija, ka kāds nometnes darbinieks pret bērnu izturējies seksuāli vardarbīgi?

* Ja nepieciešams, nekavējoties organizēt cietušajam bērnam medicīnisko vai cita veida palīdzību;
* Par notikušo nekavējoties informēt nometnes vadītāju (ja novērots vai saņemta informācija, ka nometnes vadītājs pret bērnu izturējies seksuāli vardarbīgi, par notikušo nekavējoties informēt nometnes organizētāju, savukārt, ja nometnes vadītājs un organizētājs ir viena un tā pati persona – nekavējoties informēt Valsts policiju, kas var uzsākt kriminālprocesu, kā arī bērna vecākus/likumiskos pārstāvjus).

Kā rīkoties nometnes **vadītājam**, ja novērots vai saņemta informācija, ka nometnes darbinieks pret bērnu izturējies seksuāli vardarbīgi?

* Ja nepieciešams (un ja palīdzība vēl nav sniegta), nekavējoties organizēt cietušajam bērnam medicīnisko vai cita veida palīdzību;
* Informēt Valsts policiju par iespējamo noziedzīgo nodarījumu pret bērnu;
* Papildus nometnes vadītājam par radušos situāciju jāinformē nometnes organizētājs, kā arī iesaistīto bērnu vecāki/ likumiskie pārstāvji.

Kā rīkoties nometnes **organizētājam**, ja novērots vai saņemta informācija, ka nometnes vadītājs vai darbinieks pret bērnu izturējies seksuāli vardarbīgi?

Bērnu tiesību aizsardzības likuma 72.panta septītā daļa nosaka, ja ir pamatotas aizdomas vai iestādes vadītāja, darba devēja vai pasākuma organizatora rīcībā ir informācija par to, ka šā panta piektajā daļā minētās personas pieļāvušas bērna tiesību pārkāpumus vai pret tām uzsākts kriminālprocess par noziedzīgu nodarījumu, kas minēts šā panta piektajā un sestajā daļā, vai uzsākta administratīvā pārkāpuma lietvedība par šā panta sestajā daļā minētajiem administratīvajiem pārkāpumiem, iestādes vadītājs, darba devējs vai pasākuma organizators nodrošina, ka attiecīgie darbinieki tiek atstādināti no amata (no pienākumu pildīšanas) līdz lietas apstākļu noskaidrošanai un izvērtēšanai vai līdz galīgā nolēmuma pieņemšanai kriminālprocesā.

Minētais norāda uz nepieciešamību atstādināt darbinieku vai nometnes vadītāju no amata (no pienākumu pildīšanas) līdz lietas apstākļu noskaidrošanai un izvērtēšanai vai līdz galīgā nolēmuma pieņemšanai kriminālprocesā.

|  |
| --- |
| **Svarīgi !!!**  Nometnes vadītājs vai organizētājs nav tiesīgs piemērot darbiniekam atbildību (piemēram, tikai disciplināro atbildību) par seksuālu vardarbību pret bērnu, jo par minēto paredzēta kriminālatbildība. |

Papildus iepriekš minētajam, ja nometnes organizētājs novērojis vai saņēmis informāciju par nometnes vadītāja iespējamu seksuālu vardarbību pret bērnu, nepieciešams rīkoties secīgi, kā tas norādīts sadaļā “Kā rīkoties nometnes vadītājam, ja novērots vai saņemta informācija, ka nometnes darbinieks pret bērnu izturējies seksuāli vardarbīgi?”, tikai ar mērķi noskaidrot iespējamo nometnes vadītāja vardarbīgo rīcību pret bērnu.

**2.2.3. Kā pirms nometnes darbības pārbaudīt darbinieku, vai viņš līdz šim nav bijis sodīts par vardarbību pret bērnu?**

Saskaņā ar Bērnu tiesību aizsardzības likuma 72.panta trešajā daļā noteikto, pieņemot darbā vadītājus un darbiniekus bērnu aprūpes, izglītības, veselības aprūpes un citās tādās iestādēs, kurās uzturas bērni, darba devēja pienākums ir pieprasīt informāciju par šo personu iepriekšējo darbību, kompetenci un pieredzi.

Bērnu tiesību aizsardzības likuma 72.panta ceturtā daļā noteikts, ka bērnu aprūpes, izglītības, veselības aprūpes un citu tādu iestāžu, kurās uzturas bērni, vadītāju un darba devēju, kā arī pasākumu organizatoru, individuālo komersantu, komercsabiedrības vadītāju un brīvprātīgā darba organizatoru pienākums ir nodrošināt, ka pasākuma organizēšanā piedalās un iestādē pienākumus pilda personas, kuras atbilst šajā pantā izvirzītajām prasībām. Lai persona varētu pildīt pienākumus iestādē vai piedalīties pasākumu organizēšanā, pasākumu organizatora vai iestādes vadītāja pienākums ir pieprasīt ziņas no Sodu reģistra, lai pārliecinātos par personas atbilstību šā panta piektajā un sestajā daļā minētajām prasībām, kā arī šīs ziņas atkārtoti pārbaudīt ne retāk kā reizi gadā. Par iestādes vadītāju minētās ziņas pieprasa darba devējs.

Gadījumā, ja tiek saņemta informācija no Sodu reģistra, ka persona sodīta:

* **par** noziedzīgiem nodarījumiem, kas saistīti ar vardarbību vai vardarbības piedraudējumu, — neatkarīgi no sodāmības dzēšanas vai noņemšanas izņemot gadījumu, kad pēc sodāmības dzēšanas vai noņemšanas Valsts bērnu tiesību aizsardzības inspekcija izvērtējusi, vai tas nekaitē bērnu interesēm, un atļāvusi šīm personām (izņemot pedagogus, kuri tiek izvērtēti atbilstoši [Izglītības likumā](https://likumi.lv/ta/id/50759-izglitibas-likums) noteiktajam) strādāt, veikt brīvprātīgo darbu, kā arī saskaņā ar noslēgto vienošanos sniegt pakalpojumus bērnu aprūpes, izglītības, veselības aprūpes un citās tādās iestādēs, kurās uzturas bērni, bērnu pasākumos un tādos pasākumos, kuros piedalās bērni. Ministru kabinets nosaka kārtību, kādā tiek izvērtēts, vai atļauja šādām personām strādāt, veikt brīvprātīgo darbu, kā arī saskaņā ar noslēgto vienošanos sniegt pakalpojumus nekaitēs bērnu interesēm;;
* **par** noziedzīgiem nodarījumiem pret tikumību un dzimumneaizskaramību — neatkarīgi no sodāmības dzēšanas vai noņemšanas;

vai personai

* **tiesa ir piemērojusi** Krimināllikumā noteiktos medicīniska rakstura piespiedu līdzekļus,
* **kurām piemērots naudas sods** par administratīvo pārkāpumu, kas minēts Bērnu tiesību aizsardzības likuma [81. pantā](https://likumi.lv/ta/id/49096#p81), ja no dienas, kad stājies spēkā un kļuvis nepārsūdzams kompetentas institūcijas pieņemtais lēmums vai tiesas spriedums, nav pagājuši trīs gadi.

persona nedrīkst strādāt, veikt brīvprātīgo darbu, kā arī saskaņā ar noslēgto vienošanos sniegt pakalpojumus (izņemot personas, kuras sniedz vienreizējus vai īslaicīgus pakalpojumus, kā arī pakalpojumus, kas tiek sniegti, bērnam klāt neesot) bērnu aprūpes, izglītības, veselības aprūpes un citās tādās iestādēs, kurās uzturas bērni, bērnu pasākumos un tādos pasākumos, kuros piedalās bērni (Bērnu tiesību aizsardzības likuma 72.panta piektā daļa).

Savukārt, ja no Sodu reģistra tiek saņemta informācija, ka persona sodīta par Bērnu tiesību aizsardzības likuma 79., 80., 81. (gadījumos, kad kā administratīvais sods piemērots brīdinājums), [82.](https://likumi.lv/ta/id/49096#p82), [83.](https://likumi.lv/ta/id/49096#p83), [84.](https://likumi.lv/ta/id/49096#p84) un [85. pantā](https://likumi.lv/ta/id/49096#p85) minēto administratīvo pārkāpumu, [Alkoholisko dzērienu aprites likuma](https://likumi.lv/ta/id/88009-alkoholisko-dzerienu-aprites-likums) [14. pantā](https://likumi.lv/ta/id/88009-alkoholisko-dzerienu-aprites-likums#p14) minēto administratīvo pārkāpumu, par tabakas izstrādājumu, augu smēķēšanas produktu, elektronisko smēķēšanas ierīču vai elektronisko smēķēšanas ierīču uzpildes tvertņu pārdošanu bērnam, par maznozīmīga miesas bojājuma tīšu nodarīšanu vai par tīšu noziedzīgu nodarījumu, kas nav minēts šā panta piektās daļas 1. un 2.punktā, iestādes vadītājam, darba devējam (par iestādes vadītāju) vai pasākuma organizatoram ir pienākums izvērtēt, vai persona neapdraud bērna drošību, veselību vai dzīvību. Ja tā neapdraud bērna drošību, veselību vai dzīvību, iestādes vadītājs, darba devējs (par iestādes vadītāju) vai pasākuma organizators atļauj personai strādāt, veikt brīvprātīgo darbu, kā arī saskaņā ar šīm iestādēm vai pasākumu organizatoriem noslēgto vienošanos sniegt pakalpojumus.

**3. Vardarbība pret bērnu ārpus nometnes, kas konstatēta nometnes darbības laikā**

* 1. **Vardarbība pret bērnu ģimenē**

Jāatceras, ka bērna vecākus/ likumiskos pārstāvjus tāpat kā jebkuru citu personu var saukt pie administratīvās vai kriminālās atbildības par vardarbību pret bērnu. Papildus vecāku/ likumisko pārstāvju rīcību izvērtē bāriņtiesa, vai bērns var turpināt uzturēties ģimenē.

Saskaņā ar Bāriņtiesu likuma 17.panta 1. un 2.punktā noteikto bāriņtiesa aizstāv bērna vai aizgādnībā esošās personas personiskās un mantiskās intereses un tiesības, kā arī izskata iesniegumus un sūdzības, to skaitā iesniegumus un sūdzības par vecāka, aizbildņa, aizgādņa vai audžuģimenes rīcību.

Bāriņtiesa lemj par bērna aizgādības tiesību pārtraukšanu vecākam, ja (cita starpā, proti, neminot gadījumus, kas nav saistīti ar bērnu atrašanos nometnē un/vai vardarbību pret bērnu), ja:

bērns atrodas veselībai vai dzīvībai bīstamos apstākļos vecāka vainas dēļ (vecāka apzinātas rīcības vai nolaidības dēļ);

vecāks ļaunprātīgi izmanto savas tiesības vai nenodrošina bērna aprūpi un uzraudzību;

konstatēta vecāka vardarbība pret bērnu vai ir pamatotas aizdomas par vecāka vardarbību pret bērnu (Bāriņtiesu likuma 22.panta pirmā daļa).

Kā rīkoties nometnes **darbiniekam**, ja novērots vai saņemta informācija, ka pret bērnu

ģimenē izturas vardarbīgi?

* Ja nepieciešams, nekavējoties organizēt cietušajam bērnam medicīnisko vai cita veida palīdzību;
* Par notikušo nekavējoties informēt nometnes vadītāju.

Kā rīkoties nometnes **vadītājam**, ja novērots vai saņemta informācija, ka pret bērnu ģimenē izturas vardarbīgi?

* Ja nepieciešams (un ja palīdzība vēl nav sniegta), nekavējoties organizēt cietušajam bērnam medicīnisko vai cita veida palīdzību;
* Veikt pārrunas, kuru saturu rakstveidā fiksēt, ar, iespējams, cietušo bērnu par notikušo;
* Par iespējamu vardarbību bērna ģimenē informēt bērna dzīvesvietas bāriņtiesu un/vai Valsts policiju, klāt pievienojot, ja tas ir iespējams, sarunu protokolu kopijas (jāatceras, ka atšķirībā no bāriņtiesas Valsts policija strādā visu diennakti un arī brīvdienās);
* Papildus nometnes vadītājam par radušos situāciju jāinformē nometnes organizētājs;
* Sadarboties ar bāriņtiesu un Valsts policiju, lai saņemtu informāciju, vai un cik daudz informācijas var sniegt bērna vecākiem/ likumiskajiem pārstāvjiem; vai bērns pēc nometnes var doties atpakaļ uz ģimeni vai arī bāriņtiesa ir pieņēmusi lēmumu par bērna aizgādības tiesību pārtraukšanu bērna vecākiem un nogādās bērnu citā drošā vietā.

|  |
| --- |
| **Svarīgi !!!**  Novērojot vai saņemot informāciju, ka bērns ģimenē ne vienmēr tiek nodrošināts ar ēdienu, viņam trūkst apģērba, vecāki/ likumiskie pārstāvji atstāj bērnu vienu bez uzraudzības un aprūpes, minēto informāciju nedrīkst atstāt bez ievērības. Nepieciešams pārrunāt saņemto informāciju ar bērna vecākiem/ likumiskajiem pārstāvjiem un/vai informēt pašvaldības, kurā dzīvo ģimene, sociālo dienestu, kas var pārbaudīt situāciju ģimenē un nepieciešamības gadījumā sniegt palīdzību. Saskaņā ar Sociālo pakalpojumu un sociālās palīdzības likuma 11.panta 1. un 2.apakšpunktā noteikto pašvaldības sociālā dienesta uzdevums ir veikt sociālo darbu ar personām, ģimenēm un personu grupām, kā arī sniegt sociālos pakalpojumus vai organizēt to sniegšanu ģimenēm ar bērniem, kurās ir bērna attīstībai nelabvēlīgi apstākļi, audžuģimenēm, aizbildņiem, personām, kuras aprūpē kādu no ģimenes locekļiem, invalīdiem, pensijas vecuma personām, personām ar garīga rakstura traucējumiem un citām personu grupām, kurām tas nepieciešams. |

* 1. **Vardarbība pret bērnu ārpus ģimenes (piemēram, izglītības iestādē, sabiedriskās vietās u.c.)**

Nometnes darbības laikā var būt situācija, ka bērns dalās ar piedzīvoto arī ārpus ģimenes, piemēram, informē par piedzīvoto vardarbību izglītības iestādē no vienaudžu vai darbinieku puses vai vardarbīgu izturēšanos pret viņu no kaimiņu, kaimiņu bērnu puses u.c.

Kā rīkoties nometnes darbiniekam, ja novērots vai saņemta informācija, ka pret bērnu

ārpus ģimenes izturas vardarbīgi?

* Ja nepieciešams, nekavējoties organizēt cietušajam bērnam medicīnisko vai cita veida palīdzību;
* Par notikušo nekavējoties informēt nometnes vadītāju.

Kā rīkoties nometnes vadītājam, ja novērots vai saņemta informācija, ka pret bērnu ārpus ģimenes izturas vardarbīgi?

* Ja nepieciešams (un ja palīdzība vēl nav sniegta), nekavējoties organizēt cietušajam bērnam medicīnisko vai cita veida palīdzību;
* Veikt pārrunas, kuru saturu rakstveidā fiksēt, ar, iespējams, cietušo bērnu par notikušo;
* Par iespējamu vardarbību pret bērnu ārpus ģimenes informēt bērna vecākus/ likumiskos pārstāvjus;
* Par iespējamu vardarbību pret bērnu ārpus ģimenes informēt Valsts policiju, klāt pievienojot, ja tas ir iespējams, sarunu protokolu kopijas;
* Papildus nometnes vadītājam par radušos situāciju jāinformē nometnes organizētājs.

|  |
| --- |
| **Svarīgi !!!**  Saskaņā ar Bērnu tiesību aizsardzības likuma 73.panta pirmajā un otrajā daļā noteikto **katra iedzīvotāja pienākums** ir sargāt savu un citu bērnu drošību, ne vēlāk kā tajā pašā dienā ziņot policijai, bāriņtiesai vai citai bērna tiesību aizsardzības institūcijai par jebkādu vardarbību un noziedzīgu nodarījumu vai administratīvu pārkāpumu pret bērnu, par viņa tiesību pārkāpumu vai citādu apdraudējumu, kā arī tad, ja personai ir aizdomas, ka bērnam ir priekšmeti, vielas vai materiāli, kas var apdraudēt paša bērna vai citu personu dzīvību vai veselību. **Veselības aprūpes, pedagoģiskie, sociālās sfēras vai policijas darbinieki, kā arī vēlētas valsts un pašvaldību amatpersonas**, kurām kļuvis zināms par bērna tiesību pārkāpšanu un kuras par to nav ziņojušas minētajām institūcijām, **par neziņošanu saucamas pie likumā noteiktās atbildības.** |

1. **Bērna labāko interešu apsvērums**

Apvienoto Nāciju Organizācijas (ANO) Bērnu tiesību konvencijas 3. panta pirmajā daļā noteikts, ka:

visās darbībās attiecībā uz bērniem neatkarīgi no tā, vai šīs darbības veic valsts iestādes, vai privātas iestādes, kas nodarbojas ar sociālās labklājības jautājumiem, tiesas, administratīvās vai likumdevējas iestādes, primārajam apsvērumam jābūt **bērna interesēm**.

ANO bērnu tiesību aizsardzības komitejas Vispārējais komentārs Nr. 14 (2013)[[1]](#footnote-1) sniedz plašāku skaidrojumu par bērna labāko interešu principu. Proti, konvencijas 3. pants nodrošina bērnam tiesības nevis uz abstraktām labākajām interesēm, bet uz konkrētā bērna interešu (vajadzību) izvērtējumu aktuālajā situācijā, ņemot vērā, ka primāri visas darbības veicamas un jebkuri lēmumi pieņemami, balstoties uz bērna vajadzību novērtējumu.

Vienlaikus arī nacionālajā tiesību aktā – Bērnu tiesību aizsardzības likumā noteikta bērna interešu prioritāte. Proti, šī likuma 6. panta otrajā daļā noteikts, ka visām darbībām attiecībā uz bērnu neatkarīgi no tā, vai tās veic valsts vai pašvaldību institūcijas, sabiedriskās organizācijas vai citas fiziskās un juridiskās personas, kā arī tiesas un citas tiesībaizsardzības iestādes, prioritāri ir jānodrošina **bērna tiesības un intereses.**

Minēta likuma 5. panta pirmajā daļā noteikts, ka **bērna tiesību aizsardzības subjekti ir:**

bērna vecāki (adoptētāji), audžuģimene un aizbildņi;

izglītības, kultūras, veselības aprūpes un bērnu aprūpes iestādes;

valsts un pašvaldību institūcijas;

sabiedriskās organizācijas un citas fiziskās vai juridiskās personas, kuru darbība saistīta ar atbalsta un palīdzības sniegšanu bērniem;

darba devēji.

Raugoties uz minēto no bērnu nometņu organizatoru, vadītāju un darbinieku darbības skatupunkta, secināms, ka šīs personas ir bērnu tiesību aizsardzības subjekti un uz viņiem ir attiecināms bērnu tiesību aizsardzības, proti – bērna labāko interešu apsvēruma nosacījums.

Jēdziens bērna intereses nostiprināts ne tikai Bērnu tiesību aizsardzības likumā, jo tā uzdevums ir noteikt bērna tiesības, brīvības un to aizsardzību, ņemot vērā, ka bērnam kā fiziski un intelektuāli nenobriedušai personai vajadzīga īpaša aizsardzība un gādība,[[2]](#footnote-2) bet arī Civillikumā[[3]](#footnote-3) un Bāriņtiesu likumā.[[4]](#footnote-4) Arī vairākas Izglītības likuma,[[5]](#footnote-5) Ārstniecības likuma[[6]](#footnote-6) un Pacientu tiesību likuma[[7]](#footnote-7) normas attiecināmas uz bērnu tiesību ievērošanu un tādējādi attiecīgi bērna interešu nodrošināšanu. Tāpat likuma “Par policiju” 10. panta trešajā daļā noteikts policijas darbinieka pienākums sniegt palīdzību nepilngadīgām personām, kas palikušas bez vecāku vai viņu aizstājēju uzraudzības. Turklāt jāņem vērā, ka iepriekš veiktais tiesību aktu un normu uzskaitījums nebūt nav izsmeļošs.

|  |
| --- |
| **Svarīgi !!!**  Jāņem vērā, ka bērna tiesības un likumiskās intereses tiek skartas ne tikai tad, kad lēmums jāpieņem tieši attiecībā uz bērnu, bet arī tad, kad lēmums/rīcība var būt tikai attiecināma uz bērnu vai var netieši skart bērnu. Ņemot vēra minēto, jebkuras citas prioritātes atzīšana bez nopietna iemesla un attaisnojuma nav pieļaujama. |

Bērnu tiesību aizsardzības likuma 6.panta otrā prim daļa prezumē, ka nosakot bērna labākās intereses, nepieciešams tiekties uz bērna situācijas **ilgtspējīgu** risinājumu, atbilstoši situācijai ņemot vērā, cik lielā mērā veicamie pasākumi nodrošina:

1) bērnam emocionāli tuvas, pastāvīgas, ģimeniskas attiecības;

2) bērna vajadzībām un spējām atbilstošu izglītību;

3) bērna vajadzībām atbilstošu veselības aizsardzību;

4) bērna vecumam, emocionālajām un fiziskajām vajadzībām atbilstošu aprūpi;

5) atbalstu bērna līdzsvarotai garīgajai un fiziskajai attīstībai;

6) iespēju bērnam attīstīt savu individualitāti, spējas un intereses;

7) bērna līdzdalību ar viņu saistītu lēmumu pieņemšanas procesos;

8) bērna viedokļa uzklausīšanu un ievērošanu atbilstoši bērna vecumam, briedumam un spējai viedokli formulēt;

9) bērna pasargāšanu no lojalitātes konflikta;

10) drošu vidi, kurā bērnam augt un attīstīties, aizsardzību no vardarbības, apdraudējuma, antisociālas uzvedības un atkarību ietekmes;

11) bērna identitātes saglabāšanu;

12) bērna atbildības izjūtas veidošanu;

13) citus bērna attīstībai un labklājībai nozīmīgus apstākļus

Ņemot vērā minēto, organizējot bērnu nometnes un nodrošinot to darbību plašākajā šī jēdziena izpratnē, bērna labākās intereses jāievēro visās darbībās, kas tieši vai netieši skar vai var skart bērnu, proti:

Nometnēs esošu bērnu interešu izvērtēšana var būt vienreizēja darbība, kas jāveic katrā konkrētajā gadījumā, nometnes darbības laikā, ņemot vērā īpašos apstākļus, kādos atrodas katrs bērns vai bērnu grupa. Tie var būt saistīti ar bērna individuālajām iezīmēm, piemēram, vecumu, dzimumu, brieduma pakāpi, pieredzi, piederību kādai mazākumgrupai, fiziskām un/vai garīgam spējām, kā arī sociālo un kultūras vidi, kurā bērns atrodas, vai dzīvo, piemēram, to, vai:

bērna audzināšanā piedalās vecāki:

bērns dzīvo kopā ar abiem vecākiem;

kāda ir bērna un viņa ģimenes vai aprūpētāju attiecību kvalitāte;

vai vide ir droša, u.c.

Jāņem vērā, ka bērna labāko interešu izvērtēšanā katrā individuālajā daži aspekti tiks izmantoti/vērtēti, bet citi nē.

|  |
| --- |
| **Svarīgi !!!**  Jau sākotnēji jāņem vērā, ka bērna labākās intereses var atšķirties no gadījuma risināšanā iesaistīto pieaugušo interesēm, tostarp nometņu organizētāju, vadītāju vai darbinieku, ka arī vecāku interesēm. |

Jāņem vērā, ka tiesību normās vai metodiskajos materiālos nav iespējams iekļaut pilnīgi visas iespējamās situācijas, kuras būs jāņem vērā, lai katrā konkrētajā/individuālajā gadījumā novērtētu bērna labākās intereses. Lai nodrošinātu to, ka nometņu organizēšanā un norisē iesaistītie speciālisti nav sasaistīti tikai ar kādā normā nosauktajiem aspektiem, bērna labāko interešu kritērijs, proti - *citus bērna attīstībai un labklājībai nozīmīgus apstākļus,* uzskatāms par pietiekami atvērtu un dod iespēju ņemt vērā arī tādus apstākļus, kas nav minēti, tomēr kam var būt nozīme konkrētās lietas kontekstā.

Papildus vēršama uzmanība, ka jebkuros ar bērnu tiesību, pienākumu un/vai labāko interešu apsvērumiem saistītos jautājumos iespējams konsultēties:

Valsts bērnu tiesību aizsardzības inspekcijā;

tiesībsarga birojā;

bērna dzīvesvietas vai nometnes norises vietas bāriņtiesā.

1. General comment No. 14 (2013) on the right of the child to have his or her best interests taken as a

   primary consideration (art. 3, para. 1). Pieejams: <https://www2.ohchr.org/English/bodies/crc/docs/GC/CRC_C_GC_14_ENG.pdf> [↑](#footnote-ref-1)
2. Bērnu tiesību aizsardzības likuma 2. panta pirmā daļa. [↑](#footnote-ref-2)
3. Piemēram, Civillikuma 160., 162., 178.1, 181., 184. pants un citi. [↑](#footnote-ref-3)
4. Bāriņtiesu likuma 4. panta otrā daļa. Bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību. [↑](#footnote-ref-4)
5. Izglītības likuma 56. pants. [↑](#footnote-ref-5)
6. Ārstniecības likuma 56.1 pants. [↑](#footnote-ref-6)
7. Pacientu tiesību likums 10. pants, 13. pants. [↑](#footnote-ref-7)